text: Angstfulde patienter parkeres på medicin  
  14 april 2010 kl. 08.32
  Angstpatienter må kun være på nervemedicin i fire uger. Det anbefaler Sundhedsstyrelsen. Men 8 ud af 10 af denne patientgruppe i Syd- og Sønderjylland bliver behandlet i længere tid, viser ny undersøgelse. 
  Patienterne risikerer, at blive afhængig af nervemedicinen.
  I dag onsdag mødes en række eksperter på området i Augustenborg for at sætte fokus på angstlidelserne og for at diskutere, hvilken  behandling der er den bedste.  
  Undersøgelsen lavet af Kompas Kommunikation viser, at over halvdelen af angstpatienterne bliver afhængige af den nervemedicin, som ellers skulle hjælpe dem. Medicinen er af typen benzodiazepin. To tredjedele af patienterne har været i medicinsk behandling i mere end et år. Hver tredje patient har taget benzodiazepiner i mere end 5 år.   
   
  Sonja Holk Rasmussen, Esbjerg, har været på benzodiazepiner i 30 år og er blevet afhængig af dem. 
  - Det er meget smertefuldt at være angst, og jeg ved ikke, hvad jeg skulle gøre uden benzodiazepinerne, siger hun.
  Men den form for parkering på den afhængighedsskabende medicin bør ikke ske, mener Charlotte Emborg, der er afdelingslæge på Psykiatrisk Hospital i Århus. 
  - Der findes anden medicin mod angst, som ikke sløver patienten eller giver risiko for afhængighed, siger hun.  
  link til Psykiatrifonden - Link til Psykiatrifonden
  